Néese Wáiwacali yéemìacaalíté fariseonái iináwaná íimaca ìwali:
“Jesús idènìaca madécaná yéewáidacalénáiwa.
Yá nacái ibautizáca madécaná wenàiwica Juan íicha quiríta”,
(Báisíta càmitaté Jesús ibautizá wenàiwica.
Níataté ibautizéeyéi,
níái yéewáidacalénáica).
Iná ìwalíise,
yá Jesús yàacatéwa Judea yàasu cáli íicha,
Galilea yàasu cáli néré àniawa.
Quéwa iwàwacutácaté Jesús ichàbacawa Samaria yàasu cáli íinatabàa.
Yá yàanàacaté abéeri yàcalé irìculé íipidenéeri Sicar,
ìyéerica mawiénita Jacob yàasu cálimi irí,
yái yèericaté ìiri José iríwa.
Yá néenicaté nacái ìya abéeri utàwi,
yái nàawirimi Jacob yàasumica nàisàacatáise nàirawa úni.
Iná máinícáináté chamàleca Jesús yàacawa àyapu irìcubàa,
yá iyamáacaté yáawinacawa utàwi inùma ìwali,
machacànicaalíté cáminá èeri.
Néenialíta,
yáté abéechúa inanái Samaria mìnalu yàanàacaté ìisàaca úni.
Yá Jesús íimacaté ulí:
“Pìa nùasu achúméeri únina nuìracaténáni.”
Yá nacái idécaté yéewáidacalénái yàacawa yàcalé irìculé nawènìacaténá yàacàsi.
Yá inanái Samaria mìnalu íimacaté Jesús irí:
“Néeni ¿Cáná pisutá pìirawa nuícha úni pía judíosàirica,
nuícha núa inanái Samaria mìnaluca?”
Néenialí èeri,
níái judíonái,
Samaria mìnanái yáapicha,
càmitaté nadènìa náapichawáaca cayábéeri wawàsica.
Yá Jesús íimacaté ulí:
“Píalíacaalíwa ìwali yátái Dios iwàwéerica yàaca pirí mawènita,
píalíacaalíwa nacái ìwali yátái càirica íimaca pirí,
‘pía nùasu úni nùiracaténáni’,
yá pisutáca íicha yátái pimáapuèrica,
yá nùapináca pirí yátái úni cáurica.”
Yá inanái íimaca irí:
“Núiwacali,
canácata pirí yàalusi pìisèeripiná iyú úni,
depuíwacáiná yái utàwica.
Néeni,
¿Síisàanápiná peedá nulí yái úni cáurica?
¿Píacáinásica máiníiri cawènica quiríta wàawirimi Jacob íicha,
imàaquéericaté walí yái utàwica,
ìiracatáisecaté úni yéenibenái yáapichawa,
ipìranái pacá nacái?”
Jesús íimacaté ulí:
“Cawinácaalí ìira yéená yá úniquéi,
yèepùapináta macàlaca iwàwa abéta àniawa.
Quéwa yái ìiréerica yéená yái úni nuèripináca irí,
càmita macàlapiná iwàwa quirínama.
Yái úni nuèrica irí ìyapináca iwàwalìcu càide iyúwa abéeri únibàa iwatáanáwa abémáidata,
yàacaténá irí icáuca càmíiri imáalàawa.”
Yá inanái íimacaté irí:
“Núiwacali,
pìa nulí yéená yái úni càirica píimaca nulí ìwali ipíchaná macàlaca nuwàwa quirínama,
càmicaténá nacái nùaná nuìsàaca úni quirínama chái.”
Yá Jesús íimacaté ulí:
“Pìa pimáidaca pìacawéeriwa.
Yá pìanàidaca píapichawa néeseni.”
Yá inanái íimacaté irí:
“Canáca nùacawéeri.”
Jesús íimacaté ulí:
“Báisíta píimaca.
Canáca pìacawéeri càide iyúwa píimáaná,
idécáináté pimàacaca cinco asìanái pìyéeyéicaté yáapicha quéecha.
Yái pìyéerica yáapicha siùcade,
càmíirita nacái pìacawéerita.
Iná báisíta cài píimaca.”
Yá inanái íimacaté irí:
“Núiwacali,
cámináta profetaca pía.
Níái wàawirináimica nàacaté Dios íimiétacaná chái íinata dúliquéi.
Quéwa píacué judíonáica,
yácué píimaca Jerusalén ìyacàlená néréta,
iwàwacutá wàaca Dios íimiétacaná.”
Yá Jesús íimacaté ulí:
“Inanái,
peebáida nulí càicaalí núumaca pirí,
mawiénica yàanàaca yái èeri càmicaténácué pìa quirínama Dios íimiétacaná íinata dúliquéi,
éwita Jerusalén ìyacàlená nérépiná.
Quéwa píacué yèeyéi íimiétacaná yái càmíiricuéca píalíawa ìwali.
Wíasí,
yèeyéi íimiétacaná yái wáaliéricawa ìwali cayába.
Yái ichúuliadéerica wenàiwica yùuwichàacáisi íicha,
asáicaténi judíonái yèewita.
Quéwa mawiénica yéenáiwaná yàanàaca.
Siùcade,
yá idéca yéenáiwaná yàanàaca,
yái nàacatáipináca Wáaniri íimiétacaná báisíta.
Níái báisíiyéica yàaca íimiétacaná nawàwalìcuísewa càide iyúwa Wáaniri Dios iwàwáaná nàaca íimiétacaná,
níái icutéeyéicani.
Espírituca yái Dios.
Iná níái yèeyéica íimiétacaná iwàwacutá nàaca íimiétacaná báisíta nawàwalìcuísewa.”
Yá inanái íimaca irí:
“Núalíaca yàanàapináca yái Mesías íipidenéerica Cristo.
Iná yàanàacaalí,
yá icàlidapináca walí ìwali macáita yái wawàsica.”
Yá Jesús íimacaté ulí:
“Núacata yái Mesías cài itàaníca píapicha.”
Néeniwata,
yáta yéewáidacalénái yàanàaca.
Yáté nacalùadaca naicácani,
itàanícáiná ìyaca abéechúa inanái yáapicha.
Càicáaníta,
yá canácata néenáca yái isutá yéemìawatani:
“¿Cawiná piwàwa uícha?
¿Cawiná ìwali pitàaní úapicha?”
Néese úái inanáica,
yá umàacacaté ùasu catùawa,
yá ùacawa yàcalé irìculé.
Yá úumaca wenàiwicanái irí:
“Aquialécué,
pìacué piicáca abéeri asìali yái icàlidaca nulí ìwali macáita yái numàníiri wawàsica.
¡Yácata cáminá Cristo!”
Néese,
yá wenàiwica imusúacatéwa yàcalé irìcuíse,
yá nàacatéwa Jesús yàatalé.
Idècunitàacá ichàbacawa yái wawàsica,
yá yéewáidacalénái isutáca íicha wawàsi,
náimacaté irí:
“Yéewáidéeri,
piyáa piyáacaléwa.”
Yá íimacaté nalí:
“Nudènìaca yàacàsi nuyéeripiná càmíiricué píalíawa ìwali.”
Yá yéewáidacalénái íimaca iríwáacawa:
“Idéca cáminá áibanái yàanàidaca iyáapiná.”
Yá Jesús íimaca nalí:
“Yáta nuyáacalé yái,
numàníináca càide iyúwa Núaniri iwàwáaná,
yái ichùulìerica núa aléi.
Yá nacái iwàwacutá numáalàidaca yái íibaidacalési ichùulìerica numànica.
Idécaalícué pibànaca trigo,
yácué píimaca piríwáaca:
‘Iwàwacutá wacùaca báinúaca quéeri quiríta yéewacaténá weedáca ìyacaná.’
Quéwa núumacué pirí siùcade:
Piicáidacué nalí níái wenàiwica yèeyéicawa néese nùatalé.
Càica níade iyúwa trigo yàaluná ìyacaná idécaalíwa yái yéewacatáica wàwacáidaca ìyacaná.
Níái ìwacáidéeyéica bànacalé ìyacaná,
náiwacali ipáyaidapináca nía.
Níái bànacalé ìyacaná nàwacáidéeyéica,
níacata wenàiwica idènièyéipináca icáuca càmíiri imáalàawa.
Yá casíimáipináca manuísíwata yái ìwacáidéerica nía,
yáapicha yái ibànéerica nía.
Iná báisícata yái càináca áibanái íimacade:
‘Aibata ibàna bànacalé,
néese áibata ìwacáida ìyacaná idécanáamiwa.’
Iná nubànùacué pía pìwacáidacaténácué ìyacaná yái càmíiricaté píibaidacué.
Aibanáitaté níái íibaidani.
Siùcade,
yácué pìaca ìwacáida ìyacaná yái áibanái ibànéericaté.”
Néese,
yáté madécaná Sicar ìyacàlená mìnanái yeebáidacaté Jesús,
Samaria yàasu cáli íinata,
ìwalíise yái utàacáica úái inanáica,
úumacáináté nalí:
“Icàlidaca nulí ìwali macáita yái numàníirica.”
Néese,
yáté nàanàaca Jesús yàatalé níái Samaria mìnanáica,
yá nachùulìacaté iyamáacawa náapicha.
Yá iyamáacatéwa néeni pucháiba èeri.
Yáté madécaná áibanái wenàiwica yeebáidaca Jesús,
néemìacáináté icàlidaca nalí yáawáisewata.
Yá náimacaté ulí úái inanáica:
“Siùcade,
yá càmita weebáida abéerita pitàacái ìwalíise.
Idéca wéemìaca itàacái wíawáisewata.
Yá nacái wáalíaca báisícata,
yácata yái ichúuliadéerica èeri mìnanái yùuwichàacáisi íicha.”